ความเชื่อมั่นเอสเอ็มอีทรุด ภัยแล้งกระทบกำลังซื้อ
ทหารไทยเผยความเชื่อมั่นธุรกิจเอสเอ็มอีไตรมาส2 ลดลง เหตุกังวลเศรษฐกิจในประเทศมากสุด ชี้ภัยแล้งกระทบกำลังซื้อเกษตรกรหายไป 3.3 หมื่นล้านบาท
28 ก.ค. 2558

ทหารไทยเผยความเชื่อมั่นธุรกิจเอสเอ็มอีไตรมาส2 ลดลง เหตุกังวลเศรษฐกิจในประเทศมากสุด ชี้ภัยแล้งกระทบกำลังซื้อเกษตรกรหายไป 3.3 หมื่นล้านบาท
ศูนย์วิเคราะห์เศรษฐกิจ ธนาคารทหารไทย สำรวจดัชนีความเชื่อมั่นผู้ประกอบการขนาดย่อม-ทีเอ็มบี  (TMB-SME Sentiment Index) ไตรมาส 2/2558 จากผู้ประกอบการ 1,240 กิจการทั่วประเทศ พบว่า ดัชนีอยู่ที่ 38.7 ปรับลงจากระดับ 43.7 หรือลดลง 11.4% จากไตรมาสก่อนหน้า เนื่องจากผู้ประกอบการมองว่า รายได้ในปัจจุบันมีความไม่แน่นอน เพราะภาวะเศรษฐกิจที่ยังอยู่ในภาวะชะลอตัวต่อเนื่องจากหลายปัจจัยทั้งภายในประเทศและต่างประเทศ ส่วนความเชื่อมั่นของธุรกิจในอีก 3 เดือนข้างหน้าพบว่า ดัชนีปรับตัวลดลงอยู่ที่ 53.8 ปรับลงจากระดับ 59.3 ในไตรมาส 1 คิดเป็นการปรับตัวลดลง 9.3% 
นายเบญจรงค์ สุวรรณคีรี ผู้อำนวยการอาวุโส ศูนย์วิเคราะห์เศรษฐกิจ ธนาคารทหารไทย เปิดเผยว่า ความเชื่อมั่นของเจ้าของธุรกิจเอสเอ็มอีโดยรวมลดลงเนื่องจากปัญหาต่างๆ รุมเร้าในช่วงที่ผ่านมา หากพิจารณาความเชื่อมั่นในอีก 3 เดือนข้างหน้าก็ลดลงค่อนข้างมากเช่นเดียวกัน เพราะมองว่ารายได้ของธุรกิจจะแย่ลงในอีก 3 เดือนข้างหน้า โดยเฉพาะอย่างยิ่งในเขตพื้นที่ภาคตะวันออกเฉียงเหนือ ภาคเหนือ และภาคกลาง ทำให้เกษตรกรต้องหยุดหรือเลื่อนการเพาะปลูก ส่วนที่เพาะปลูกแล้วอาจได้ผลผลิตไม่เต็มที่เนื่องจากขาดน้ำ ส่งผลให้รายได้เกษตรกรลดลง 
สำหรับปัจจัยที่ธุรกิจ SME กำลังกังวล กว่า 60% เกี่ยวกับเรื่องเศรษฐกิจในประเทศ ซึ่งถือเป็นระดับความกังวลสูงในรอบ 3 ปีตั้งแต่เริ่มสำรวจความคิดเห็น สาเหตุหลักมาจากกำลังซื้อในพื้นที่ลดลง  และกระทบต่อเนื่องกับธุรกิจ SME ในภาคการเกษตร รวมถึงธุรกิจอุปโภคบริโภคที่อาศัยกำลังซื้อเกษตรกรในพื้นที่ ซึ่งสอดคล้องกับดัชนีความเชื่อมั่นด้านรายได้ที่ปรับตัวลดลง
นายเบญจรงค์ กล่าวว่า คาดว่า ภัยแล้งส่งผลกระทบต่อผลผลิตนาปีของทั้ง 3 ภาคลดลงเหลือ 21.5ล้านตัน ลดลงจากช่วงเดียวกันของปีก่อน 4.3 ล้านตัน ประเมินมูลค่าเม็ดเงินที่หายไปจากครอบครัวเกษตรกรประมาณ 3.3 หมื่นล้านบาท 
"นอกเหนือจากมาตรการเร่งด่วนระยะสั้นเพื่อพยุงรายได้เกษตรกรและส่งเม็ดเงินลงสู่ภูมิภาคแล้ว จำเป็นต้องเร่งหามาตรการระยะยาวด้านการจัดการน้ำ ลดการพึ่งพาพืชเศรษฐกิจบางชนิดเป็นหลัก เพื่อช่วยให้เกษตรกรมีรายได้ที่มั่นคงขึ้นและราคาสินค้าเกษตรมีเสถียรภาพมากขึ้นอีกด้วย” นายเบญจรงค์ กล่าว